Foto: FaH

ČLANICA vladajuće koalicije stranke HSP Ante Starčević, održala je danas 4. opći sabor, a potpredsjednik Sabora - Ivan Tepeš ponovno je izabran za predsjednika stranke. No na skupu su se mogle čuti i poruke mržnje.



Kako javlja N1 Anto Kovačević kazao je, primjerice, da je biološka supstanca hrvatskoga čovjeka ugrožena.



Na skupu je govorio i o Židovima, rekavši kako se moramo ponašati poput njih jer, među ostalim, 'Židovi cijene svoje vojnike i u stanju su sravniti čitav svijet'.



Zoranu Milanoviću, Miloradu Pupovcu i Vesni Pusić poručio je da im jedino preostaje skočiti s mosta u Savu. Osim toga, dodaje da se iz školske lektire izbacuje Marulića, a 'uvodi ona toljaga sa šeširom', misleći pritom na Antu Tomića.



Na Saboru se mogu čuti poruke o nužnosti lustracije te "pročišćivanja hrvatskog naroda".



Na skupu, u Kongresnom centru Hypo, je oko 1500 stranačkih delegata iz Hrvatske, BiH i iseljeništva, a sudjeluju i predstavnici stranaka Domoljubne koalicije te politički srodnih stranaka, napominje HRT.

Tepeš ne vidi problem između Domoljubne koalicije i Mosta

Tekst se nastavlja ispod oglasa

Ivan Tepeš, predsjednik HSP-a dr. Ante Starčević, izjavio je u subotu kako ne vidi problem između Domoljubne koalicije, kojoj pripada i njegova stranka, i Mosta oko donošenja državnog proračuna, ističući da su Vladin prijedlog proračuna podržali i ministri iz Mosta.



"Koliko imam informacije, proračun je prihvaćen na Vladi, dakle i od strane ministara iz Mosta i od strane ministara iz Domoljubne koalicije, tako da ne vidim problem na relaciji Mosta i Domoljubne koalicije vezano za izglasavanje proračuna", rekao je Tepeš novinarima na IV. Općem saboru HSP AS.



Podsjetio je kako su nesuglasice od petka, kada su Mostovi zastupnici napustili sabornicu zajedno s oporbom i srušili kvorum, iskomunicirane i riješene "tako da nema nikakvih problema, jer ta situacija i nije vezana uz proračun".



O proračunu u ponedjeljak s premijerom i ministrima



O proračunu će, najavio je, unutar Domoljubne koalicije u ponedjeljak razgovarati s premijerom Tihomirom Oreškovićem i ministrima, nakon čega će o proračunu, kazao je, moći i više toga reći kad se s tim dokumentom upozna. "Mislim da je korektno da razgovaramo unutar koalicije s premijerom i s Vladom, pa ćemo na vrijeme upoznati javnost s našim stavovima", rekao je Tepeš.



Upitan kakvi su odnosi njegove stranke s Mostom, s obzirom da Sabor HSP AS nisu poslali svoga izaslanika, odgovorio je kako stranka djeluje unutar Domoljubne koalicije, da ima sporazum s HDZ-om, a da s Mostom ni Koalicija ni HSP AS nemaju koalicijski odnos. "To je neki odnos suradnje, to i u Mostu tako definiraju. Ne znam zašto njih danas ovdje nije bilo, mi smo prvenstveno zvali kolege iz Domoljubne koalicije. To morate pitati kolege iz Mosta (zašto nisu došli). Nama je primarno imati dobre odnose sa strankama s kojima smo izašli na izbore i ostvarili relativnu pobjedu", istaknuo je.



Dodao je kako HSP AS iza sebe ima veliki rezultat - tri zastupnika koji čine i saborski klub, pravaštvo se "na velika vrata vratilo na hrvatsku političku scenu nakon suše ili Ledenog dobra, kako god to želite nazvati". "To je ono što nam je trenutno primarno u fokusu", rekao je.



Ćorić: Most će morati biti malo brži i življi



Novinari su saborskog zastupnika HSP AS Peru Ćorića pitali nisu li njegove oštre kritike upućene Mostu kao "remetilačkom faktoru u koaliciji" zaslužne što iz Mosta nisu poslali izaslanika na Sabor pravaša, na što im je odgovorio: "Mi smo pravaši, mi moramo govoriti ono što narod misli. Mi smo se tako ponašali uvijek i tako ćemo se ponašati i dalje. Ukazivali smo da smo partneri u Vladi i Domoljubnoj koaliciji i nećemo si dopustiti da nas bije epitet 'nesposobni'".



"Vrijeme nas gazi, narod nije zadovoljan. Od nas se očekuju promjene na bolje i na tom tragu smo i dobili izbore. Nismo mi dobili izbore zbog Zorana Milanovića jer smo od njega ljepši, nego jer smo sposobniji", poručio je Ćorić.



Istaknuo je kako svako odugovlačenje s promjenama ide na štetu građana. "Mi (u Saboru) prihvaćamo izvješća iz 2014. godine. Proračun će biti prvi važan dokument, držimo da je realan, provediv, socijalno osjetljiv i u skladu s vremenom u kojem se nalazimo. A Most kao Most, morat će malo biti brži i življi", istaknuo je Ćorić.